Ego Martellus, decanus Oschariensis, notum facio universis presentes litteras inspecturis quod Henricus de Ville, in mea presentia constitutus, dedit et contulit Deo et Beate Marie Cistercii et fratribus ibidem Deo servientibus, in puram et perpetuam elemosinam, se et omnia bona sua que habebat, et quecumque decetero habebit vel acquirere poterit. Et dictos fratres de dictis bonis suis investivit et in corporalem possessionem misit. Nec unquam contra dictam donationem per se vel per alium se venturum promisit. Item promisit quod domui Cistercii bene et fideliter serviet omnibus diebus vite sue, nec unquam preter victum et vestitum aliquid a dictis fratribus Cistercii recipiet pro mercede. Quod si ipse sine licentia dictorum fratrum Cisterciensium recesserit omnia bona sua mobilia et inmobilia, dicte domui Cistercii quitte et libere absque contradictione aliqua penitus remanebunt. Fratres vero Cistercii sepedicti devotionem ipsius Henrici attendentes, concesserunt ei participationem omnium bonorum, que fuint in domo Cistercii, et eundem ad familiaris habitum receperunt. In cujus rei testimonium, ad preces et petitionem supradicti Henrici, presentes litteras sigilli mei munimine roboravi. Actum anno Domini Mo CCo XLo VIo, mense aprili.